Document ID: /roh_data/filtered/fineweb-2-filterrobots_roh.jsonl.gz/55030

Avant diesch u ventg onns cumbattevan dus Sursilvans per medaglias e plazs da podest en la mesapipa, Sergio Berger da Mustér e Daniel Friberg da Breil.
Entras il sport da professiun èn omadus vegnids per il mund enturn. Suenter lur carrieras ha la via dentant puspè manà enavos en patria. Sergio Berger (38) abitescha cun sia famiglia a Mustér e lavura il mument en la branscha d’immobiglias. Daniel Friberg (31) e restà a Breil e lavura là tar las pendicularas, uschia ch’el è anc oz mintga di sin pista durant l’enviern.
Ils megliers da lezzas uras
Intgins paucs onns han Sergio Berger e Daniel Friberg er concurrenzà ensemen. Sper la mesapipa eran els buns amis che discurrivan era rumantsch en quest entir circus da snowboard. Quai saja stà spezial, manegian ils dus anteriurs profis.
Omadus han gì lur success. Sergio Berger ha tranter auter gudagnà argient e bronz a campiunadis mundials dals juniors, Daniel Friberg schizunt la medaglia dad aur il 2008 en la Valmalenco en l’Italia. Er tar ils umens han omadus pudì festivar ina victoria en la cuppa mundiala, Berger il 2003 ad Arosa e Friberg il 2007 a Stoneham en il Canada.